tartuNLP/wikipedia-smugri-20251201 huggingface dataset:
Hammasrohmutokko

Hammasrohmutokko ("Odontobutis obscura") tai hammastokko on rohmutokkojen heimoon kuuluva kala. Coenraad Temminck ja Hermann Schlegel kuvasivat lajin vuonna 1845. Laji on kaupallisesti merkittävä.
Ulkonäkö ja koko.
Lajilla on suuret pyöreäreunaiset rintaevät. Selkäevä on kaksiosainen. Hammastokko kasvaa parhaimmillaan 20 senttimetrin pituiseksi.
Levinneisyys ja elinympäristö.
Lajia esiintyy Aasiassa lähinnä Kiinassa, Japanissa, Etelä-Koreassa ja Pohjois-Koreassa. Hammastokko elää makeassa vedessä.
Peter Vanacker

Peter Vanacker (s. 11. maaliskuuta 1966) on belgialainen yritysjohtaja. 
Vanacker oli Nesteen toimitusjohtaja, jossa tehtävässä hän aloitti 1. marraskuuta 2018 edeltäjänsä Matti Lievosen jäädessä eläkkeelle. Ennen siirtymistään Nesteelle Vanacker toimi saksalaisen erikoiskemianteollisuusyhtiö CABB Groupin toimitusjohtajana. Vanacker erosi Nesteen toimitusjohtajan tehtävästä 9. joulukuuta 2021. Vanacker nimitettiin 13. joulukuuta 2021 kansainvälisen kemian alan yhtiön LyondellBasellin toimitusjohtajaksi. Vanacker aloittaa tehtävässään viimeistään kesäkuussa 2022.
Insinöörin koulutuksen saanut Vanacker työskenteli ennen CABB Groupia muun muassa Bayerin maailmanlaajuisesta polyuretaanitoiminnoista vastaavana johtajana.
Vanackerilla on Belgian ja Saksan kansalaisuudet. Hänen äidinkielensä on hollanti.
Histamiinin joulukalenteri

Histamiinin joulukalenteri on vuonna 1980 esitetty joulukalenterisarja, jonka pääosassa nähtiin Histamiini-niminen hevonen. Sarja on uusittu vuonna 1984. Sarja on julkaistu DVD:llä ja 1.12.2018 lähtien sarja on ollut Yle Areenassa.
Histamiinin joulukalenteri (vuoden 1985 versio)

Histamiinin joulukalenteri 2 on jatko-osa vuoden 1980 joulukalenterille. Pääosassa nähdään Matti Ranin.
Sarja on uusittu kerran vuonna 1992.
Seraminmeri

Seraminmeri (indonesiaksi "Laut Seram") on Tyynenmeren merialue, joka sijaitsee Seramin ja Burun välissä.
Seraminmeri on IHO:n merialuejaottelun mukaan osa Indonesialle kuuluvaa Itä-Intian saaristoa. Seraminmeri rajautuu etelässä Seramin ohella Bandanmereen, luoteessa Molukkienmereen, pohjoisessa Halmaheranmereen sekä idässä Uuteen-Guineaan ja Arafuranmereen.
Wunder gibt es immer wieder

Wunder gibt es immer wieder on Katja Ebsteinen esittämä kappale, joka edusti Saksan liittotasavaltaa vuoden 1970 Eurovision laulukilpailussa Alankomaiden Amsterdamissa. 
Kappale sijoittui Euroviisuissa kolmanneksi 12 pisteellä.
Nonanaali

Nonanaali eli n-nonanaali eli pelargonialdehydi on suoraketjuinen orgaaninen yhdiste (aldehydi), joka on huoneenlämmössä (20 °C) olomuodoltaan kirkasta ruskeaa nestettä ja se tuoksuu ruusuisen sitruunaiselta. Sen kemiallinen kaava on C9H18O ja rakennekaava CH3(CH2)7CHO. 
Nonanaalin moolimassa on 142,24 g/mol, sulamispiste –19,3 °C, kiehumispiste 195 °C, tiheys 0,8264 g/cm3, leimahduspiste 64 °C (c.c.), taitekerroin 1,4273 (20 °C) ja CAS-numero 124-19-6. Nonanaali liukenee dietyylieetteriin ja kloroformiin. Veteen nonanaali liukenee tuskin ollenkaan eli 96 mg/l (25 °C lämpötilassa). Yhdistettä esiintyy useissa eteerisissä öljyissä käytetään hajusteiden ja aromien valmistukseen. Nonanaalille on aromiaineena asetettu suurin hyväksyttävä päiväsaanti eli ADI-arvo 0,1 mg/kg. 
Yhdistettä esiintyy kasveissa ja kukkien tuoksuissa sekä semiokemikaalina eliöiden viestinnässä.
Siirtolaisuus Norjaan

Norjassa on 883 751 maahanmuuttajaa, eli he muodostavat 16,8 prosenttia Norjan väestöstä.
Maahanmuuton historiaa.
1900-luvulla ja 2000-luvulla suuri osa Norjaan maahanmuuttaneista ihmisistä on tullut pakolaisina. 1950-luvulla pakolaisia tuli Unkarista ja 1970-luvulla Vietnamista sekä Chilestä. Vuosina 1977–2012 Euroopasta tulleiden maahanmuuttajien määrä Norjassa nousi 46 000 hengestä 280 000 henkeen. Muista maanosista tulleiden maahanmuuttajien määrä nousi 25 000 hengestä 127 000 henkeen.
Alueellinen sijoittuminen.
Vuonna 2012 eniten maahanmuuttajia asui Oslossa (30,4 prosenttia), Drammenissa (25 prosenttia), Lørenskogissa (23 prosenttia) ja Skienissa (19,6 prosenttia).
Toimeentulotuki.
Toimeentulotukea vuonna 2017 saaneista maahanmuuttajista 86 prosenttia oli kotoisin Aasiasta ja Afrikasta. Vastaavasti 6 prosenttia oli kotoisin sellaisista Itä-Euroopan maista, jotka eivät ole Euroopan unionin jäseniä.
Rikollisuus.
Etelä- ja Keski-Amerikan maista kotoisin olevat maahanmuuttajat tekivät keskimäärin vuosina 2010–2013 164 rikosta 1 000 henkilöä kohden, mikä on eniten kaikista maahanmuuttajaryhmistä. Seuraavaksi eniten rikoksia tekijät Afrikasta (153,8) ja Aasiasta (117,4) lähtöisin olevat maahanmuuttajat. Vähiten rikoksia tekivät Itä-Euroopan (98,4), muiden Pohjoismaiden (69,1) ja Länsi-Euroopan maiden (50,7) maahanmuuttajat. Suomessa syntyneet maahanmuuttajat tekivät 33,8 rikosta per 1 000 henkilöä.
Stanley Smith Stevens

Stanley Smith Stevens (2. marraskuuta 1906 – 18. tammikuuta 1973) oli yhdysvaltalainen psykologi, joka perusti Harvardin yliopiston psykoakustiikan laboratorion, tutki psykoakustiikkaa ja loi Stevensin lain.
Diana Webster

Diana Webster (ent. Colman, s. 1930 Australia) on englantilainen Espoossa asuva englannin kielen ja kirjallisuuden lehtori, oppikirjojen tekijä, kääntäjä ja kirjailija.
Webster opiskeli englannin kieltä Oxfordin yliopistossa ja tuli Suomeen 1952 British Councilin pestaamaksi englannin kielen opettajaksi Turkuun. Hän jäi asumaan Suomeen ja toimi useita vuosia englannin kielen ja kirjallisuuden lehtorina Helsingin yliopistossa. Hän on julkaissut 120 pääasiassa englannin kielen oppikirjaa, joita on käytetty sekä Suomessa että muualla maailmassa. Hän on kääntänyt kuunnelmia ja dokumenttiohjelmia ruotsista englanniksi ja kirjoittanut itse radiokuunnelmia.
Webster lopetti oppimateriaalien kirjoittamisen 2000-luvun alussa ja on sen jälkeen keskittynyt radiokuunnelmiin, näytelmiin, tv- ja radiokäsikirjoituksiin, lehtiartikkeleihin ja käännöksiin sekä muistelmien kirjoittamiseen. Hän on kirjoittanut yhdessä tyttärensä Victoria Websterin kanssa kirjan "Niin monta Mount Everestiä", joka on saanut useita palkintoja Suomessa ja ulkomailla. Websterin kuunnelma "Jos vuori nousisi hänen eteensä, hän alkaisi kiivetä" sai vuonna 1979 Sokeain kuunnelmapalkinnon.
Elokuvaohjaaja John Webster on Diana Websterin poika.
Teoksia.
Lisäksi englannin kielen oppikirjoja ja oppimateriaalia (muun muassa "Take It Easy", "Jet Set", "English Experience", "Gateway", "On the Move")
Mohvelit (vuoden 2011 sarja)

Mohvelit () on vuonna 2009 aloitettu saksalainen television animaatiosarja, jonka ovat kehittäneet Ute Krause ja Sabrina Wanie. Se on voittanut lastenohjelma- ja animaatiopalkintoja Saksan lisäksi Hollywoodissa ja Kiinassa. Sarjan jaksot ovat kolmeminuuttisia ja tarkoitettu noin kolmivuotiaille lapsille. Animaatiot on tuottanut Digitrick-yhtiö Potsdamissa.
Mohvelit ovat avaruudessa eläviä ”puolikeijuja”, jotka täyttävät lapsen yhden toiveen joka yö, kunhan toive esitetään riimiteltynä.
Äänirooleissa.
Suomenkielinen ääni 
Tunnuslaulu: Hanna Kaila 
Kääntäjä: Aki Heinlahti 
Tuotanto: SDI Media A/S
Martha Jefferson Randolph

Martha Jefferson ”Patsy” Randolph (27. syyskuuta 1772 Monticello, Charlottesville, Virginia – 10. lokakuuta 1836 Albemarlen piirikunta, Virginia) oli Yhdysvaltain 3. presidentin Thomas Jeffersonin ja hänen vaimonsa Martha Jeffersonin tytär. Hän syntyi Monticellon kartanolla syyskuussa 1772. 
Hän meni naimisiin poliitikko Thomas Mann Randolphin kanssa. He saivat kolmetoista lasta, joista yksitoista selviytyi aikuisuuteen. Marthan asui välillä Valkoisessa talossa leskiytyneen isänsä presidenttiyden aikana, toimien talon emäntänä sekä Yhdysvaltain ensimmäisenä naisena.
Strasbourgin isku 2018

Strasbourgin isku oli 11. joulukuuta 2018 Strasbourgissa, Ranskassa Strasbourgin katedraalin edessä sijaitsevalla torilla tapahtunut ammuskelu. Torilla oli tapahtuma-aikaan kello 19.50 joulutori. Poliisi tutkii tekoa terrori-iskuna. Iskussa kuoli aluksi kolme ihmistä ja neljäs julistettiin myöhemmin aivokuolleeksi. Lisäksi 12 haavoittui. Iskun tekijäksi epäilty radikaali islamisti Chérif Chekatt kuoli poliisin ampumana Strasbourgissa 13. joulukuuta. Myöhemmin myös viides uhri kuoli.
Ranskassa terrorismihälytys nostettiin korkeimmalle tasolle ja Ranskan hallitus vetosi aikaisempana viikonloppuna mellakoineisiin, että nämä jättäisivät mielenosoitukset seuraavana viikonloppuna väliin.
Diouman

Diouman on maalaiskunta Koulikoron alueen Dioïlan piirissä Malissa. Sen keskuskylä Dioumanzana sijaitsee 67 kilometriä Dioïlasta länteen. Kunnassa on 19 200 ja keskuskylässä 11 200 asukasta (vuonna 2009, väestönlaskenta).
Dioumanin kunnan pinta-ala on 1 854 neliökilometriä. Se rajoittuu pohjoisessa Dioïlan piirin Zan Coulibalyn ja idässä Ténindougoun, lännessä Katin piirin Baguinéda-Campin, N’Gouraban ja Tiélén sekä etelässä Sikasson alueen Bougounin piirin Méridiélan kuntiin. Maisemaa leimaavat tasangot ja ylängöt. Kunnassa sijaitsee Sousanin suojelumetsä ja etelärajalla virtaa Baoulén sivujoki Banifing.
Kuntaan kuuluu neljä kylää. Asukkaat ovat bambaroita, mandinkoja, soninkeja, dogoneja ja fulbeja. Yleisin kieli on bambara ja vallitseva uskonto islam. Kunnassa on myös jonkin verran kristittyjä ja animisteja.
Liikenneyhteydet ovat heikot. Pääelinkeinot ovat maanviljely ja karjanhoito. Tärkeimmät viljelykasvit ovat puuvilla, hirssi, maissi, durra, riisi, maapähkinä ja seesami. Tuotantoeläimiä ovat naudat, lampaat, vuohet, aasit ja siipikarja. Lisäksi harjoitetaan kalastusta, käsityöammatteja ja kaupankäyntiä. Kylissä pidetään neljät viikoittaiset markkinat.
Siva tau

Manu Siva tau on samoalainen sotatanssi, jota Samoan urheilujoukkueet ja -seurat esittävät ennen otteluiden alkua.
Samoan rugbymaajoukkue on esittänyt mielialaa ja ryhmähenkeä kohottavaa tanssia vuoden 1991 rugbyn maailmanmestaruuskilpailuista lähtien, jolloin se korvasi perinteisen 'Maulu'ulu Moa' -tanssin.
Myös amerikansamoalaiset showpainijat Jimmy ja Jey Uso ovat esittäneet siva tauta WWE-otteluidensa alussa osana sisääntuloesiintymistään.
Zan Coulibaly

Zan Coulibaly on maalaiskunta Koulikoron alueen Dioïlan piirissä Malissa. Sen keskuskylä Marka-Coungo sijaitsee 77 kilometriä Dioïlasta luoteeseen. Kunnassa on 18 500 ja keskuskylässä 6 000 asukasta (vuonna 2009, väestönlaskenta).
Zan Coulibalyn kunnan pinta-ala on 387 neliökilometriä. Se rajoittuu idässä Dioïlan piirin Binkon ja etelässä Dioumanin, lännessä Katin piirin Baguinéda-Campin ja pohjoisessa Koulikoron piirin Méguétanin kuntiin. Alue on pinnanmuodostukseltaan etupäässä tasankoa. Pysyviä vesistöjä ei ole.
Kuntaan kuuluu yhdeksän kylää. Asukkaat ovat etupäässä bambaroita, fulbeja, soninkeja ja dogoneja. Puhutuin kieli on bambara.
Kunnan läpi kulkee maantie RN6. Pääelinkeinot ovat maanviljely ja karjanhoito. Tärkeimmät viljelykasvit ovat hirssi, durra, fonio ja maissi. Myytäväksi kasvatetaan puuvillaa, maapähkinää ja seesamia. Tuotantoeläimiä ovat naudat, lampaat, vuohet, hevoset, aasit ja siipikarja. Lisäksi harjoitetaan käsityöammatteja ja kaupankäyntiä.
Dekanaali

Dekanaali eli n-dekanaali eli kapriinialdehydi on suoraketjuinen orgaaninen yhdiste (aldehydi), joka on huoneenlämmössä (20 °C) olomuodoltaan nestettä ja väriltään värittömästä vaaleankeltaiseen. Sillä on miellyttävä sitrusmainen tuoksu. Sen kemiallinen kaava on C10H20O ja rakennekaava CH3(CH2)8CHO. 
Dekanaalin moolimassa on 156,269 g/mol, sulamispiste –3,9 °C, kiehumispiste 212 °C, tiheys 0,83 g/cm3, leimahduspiste 83 °C (c.c.), taitekerroin 1,4287 (20 °C) ja CAS-numero 112-31-2. Dekanaali liukenee dietyylieetteriin, etanoliin ja asetoniin sekä hieman myös hiilitetrakloridiin. Veteen dekanaali liukenee tuskin ollenkaan eli 0,00156 mg/l (25 °C lämpötilassa). Yhdistettä esiintyy useissa eteerisissä öljyissä ja sitä käytetään hajusteiden ja aromien valmistukseen. Dekanaali kuuluu VOC-yhdisteisiin eli haihtuviin orgaanisiin yhdisteisiin ja sitä voi esiintyä rakennusten sisätiloissa. Sisätilojen dekanaalin lähteitä ovat normaalisti puumateriaalit ja lattianpäällysteenä käytetty linoleumi.
Yhdistettä esiintyy kasveissa ja kukkien tuoksuissa sekä semiokemikaalina eliöiden viestinnässä.
Ténindougou

Ténindougou on maalaiskunta Koulikoron alueen Dioïlan piirissä Malissa. Sen keskuskylä Falako sijaitsee 45 kilometriä Dioïlasta länteen. Kunnassa on 14 600 ja keskuskylässä 7 700 asukasta (vuonna 2009, väestönlaskenta).
Ténindougoun kunnan pinta-ala on 380 neliökilometriä. Se rajoittuu lännessä Dioïlan piirin Dioumanin, pohjoisessa Binkon, idässä Guégnékan, Kaladougoun ja N’Garadougoun sekä etelässä Sikasson alueen Bougounin piirin Méridiélan kuntiin Maisemaa leimaavat tasangot, ylängöt ja metsät. Kasvillisuus on metsäsavannia. Etelärajalla virtaa Baoulén sivujoki Banifing.
Kuntaan kuuluu kolme kylää. Asukkaat ovat bambaroita, fulbeja, dogoneja ja soninkeja. Yhteinen kieli on bambara ja vallitseva uskonto islam. Kunnassa on myös kristittyjä ja animisteja.
Paikallisia elinkeinoja ovat maanviljely, karjanhoito, pienimuotoinen kaupankäynti, käsityöammatit ja kalastus. Tärkeimmät viljelykasvit ovat puuvilla, hirssi, maissi, durra, riisi, maapähkinä ja seesami. Tuotantoeläimiä ovat naudat, lampaat, vuohet, aasit ja siipikarja. Falakossa pidetään viikoittaiset markkinat.
Kéréla

Kéréla on maalaiskunta ja sen keskuskylä Koulikoron alueen Dioïlan piirissä Malissa. Se sijaitsee 30 kilometriä Dioïlasta pohjoiseen. Kunnassa on 12 600 ja kylässä 2 800 asukasta (vuonna 2009, väestönlaskenta).
Kérélan kunta rajoittuu idässä Dioïlan piirin Nangolan ja Wacoron, etelässä Kaladougoun, lännessä Guégnékan ja pohjoisessa Ségoun alueen Barouélin piirin Konobougoun kuntiin. Maisemaa leimaavat tasangot ja ylängöt. Ilmasto on sudanilais-sahelilainen.
Kuntaan kuuluu 12 kylää. Asukkaat ovat etupäässä bambaroita, fulbeja, soninkeja ja dogoneja.
Kérélan kautta kulkee Fanan ja Bélékon välinen maantie. Pääelinkeinot ovat maanviljely ja karjanhoito. Tärkeimmät viljelykasvit ovat hirssi, durra, maissi, puuvilla ja maapähkinä. Tuotantoeläimiä ovat naudat, lampaat, vuohet, aasit ja siipikarja.
Väinö Sipi

Väinö Vilho Sipi (19. helmikuuta 1881 Tyrvää – 9. maaliskuuta 1961 Helsinki) oli pankinjohtaja, tilintarkastaja ja kunnallispoliitikko.
Väinö Sipin vanhemmat olivat maanviljelijä Antti Sipi ja Alpertiina Lyöri ja puoliso vuodesta 1908 Siviä Elviira Rytkönen. Sipi tuli ylioppilaaksi Porin lyseosta 1901, joutui eroamaan vuonna 1903 yliopistosta kutsuntalakkolaisena, mutta ja suoritti Liikemiesten Kauppaopiston 1905. Opintomatkoja Venäjälle, Skandinaviaan ja Englantiin hän teki valmistuttuaan. Työskenneltyään Pellervo-Seuran, Valion ja Tampereen seudun maanviljelijöiden maidonmyyntiyhtiön palveluksessa Sipi toimi Tampereen yleisen sairaalan taloudenhoitajana 1911–1922 ja sitten Suomen Maatalous-Osake-Pankin johtokunnan jäsenenä 1917–1948 aina eläkkeelle jäämiseensä saakka. Tampereella hän toimi myös kirjanpidon opettajana ja oli Tampereen kaupunginvaltuuston jäsen 1918–1927 sekä rahatoimikunnan jäsen 1918–1920. Hän oli myös valtion tilintarkastajien puheenjohtaja 1920–1924, samoin kuin useiden eri toimi- ja lautakuntien jäsen. Helsingin kaupunginvaltuuston jäsen Sipi oli 1934–1936. Hän toimi sekä Tampereen että Helsingin kaupunkien että useiden yritysten ja yhteisöjen tilintarkastajana. Osuusmeijerien vuositilastot Sipi toimitti 1905 ja 1906.
Nangola

Nangola on maalaiskunta ja sen keskuskylä Koulikoron alueen Dioïlan piirissä Malissa. Se sijaitsee 35 kilometriä Dioïlasta koilliseen. Kunnassa on 18 600 ja kylässä 4 200 asukasta (vuonna 2009, väestönlaskenta).
Nangolan kunta rajoittuu idässä Dioïlan piirin Dolendougoun, etelässä Kilidougoun, lännessä Kaladougoun, Wacoron ja Kérélan sekä pohjoisessa Ségoun alueen Barouélin piirin Konobougoun ja Gouendon kuntiin. Maisemaa leimaavat tasangot ja ylängöt. Etelässä virtaa Banijoki. Ilmasto on sudanilais-sahelilainen.
Kuntaan kuuluu 14 kylää. Asukkaat ovat etupäässä bambaroita, fulbeja ja soninkeja.
Nangolan kautta kulkee Fanan ja Bélékon välinen maantie. Pääelinkeinot ovat maanviljely ja karjanhoito. Tärkeimmät viljelykasvit ovat hirssi, durra, maissi ja puuvilla. Tuotantoeläimiä ovat naudat, lampaat, vuohet, aasit ja siipikarja. Lisäksi harjoitetaan kalastusta, käsityöammatteja ja kaupankäyntiä.
Wacoro

Wacoro on maalaiskunta ja sen keskuskylä Koulikoron alueen Dioïlan piirissä Malissa. Se sijaitsee 25 kilometriä Dioïlasta koilliseen. Kunnassa on 15 000 ja kylässä 9 200 asukasta (vuonna 2009, väestönlaskenta).
Wacoron kunta rajoittuu koillisessa Dioïlan piirin Nangolan, etelässä Kaladougoun ja luoteessa Kérélan kuntiin. Etelässä virtaa Banin alkujoki Baoulé.
Kuntaan kuuluu kuusi kylää. Asukkaat ovat bambaroita, djulia ja fulbeja.
Seudun pääelinkeinot ovat maanviljely ja karjanhoito. Tärkeimmät viljelykasvit ovat hirssi, durra, maissi, puuvilla, seesami ja maapähkinä. Tuotantoeläimiä ovat naudat, lampaat, vuohet, aasit ja siipikarja. Lisäksi harjoitetaan kalastusta, käsityöammatteja ja kaupankäyntiä.
Turun Palloseuran SM-liigakausi 2011–2012

Turun Palloseuran SM-liigakausi 2011–2012 oli TPS:n järjestyksessään 65. pääsarjakausi. SM-liigan runkosarja alkoi TPS:n osalta 15. syyskuuta 2011 vierasottelulla Hämeenlinnan Pallokerhoa vastaan ja päättyi 15. maaliskuuta 2012 vierasottelulla Porin Ässiä vastaan. Joukkueen päävalmentajana aloitti Pekka Virta.
Runkosarja.
Turun Palloseura sijoittui runkosarjassa kymmenenneksi saaden kolme pistettä yhdeksänneksi sijoittunutta Rauman Lukkoa vähemmän ja yhden pisteen yhdenneksitoista sijoittunutta Saimaan Palloa enemmän. Seura teki 134 maalia, mikä oli koko liigassa kolmanneksi vähiten, ja päästi 180 maalia, neljänneksi eniten koko liigassa. TPS:n paras pistemies Ville Vahalahti sijoittui pistepörssissä kahdeksanneksi tehoilla 21+29=50. Tšekkiläinen Tomas Mojzis ylsi puolustajien pistepörssissä kymmenen parhaan joukkoon.
Pudotuspelit.
Palloseura sai Villi kortti -kierroksella vastaansa seitsemänneksi sijoittuneen Oulun Kärpät. TPS hävisi sarjan molemmat pelit ja putosi jatkosta.
Balinmeri

Balinmeri (, ) on Indonesian Balin saaren pohjoispuolella ja Kangeanin saarten eteläpuolella sijaitseva merialue. Balinmeri rajautuu etelässä Intian valtamereen, lännessä Jaavan saareen, pohjoisessa Jaavanmereen ja idässä Floresinmereen.
Balinmerellä esiintyy toisinaan maanjäristyksiä, jotka voivat synnyttää tsunameja.
Tuula Mehtonen

Tuula Anita Mehtonen (s. 20. maaliskuuta 1953 Kemi; nimenä ollut myös "Tuula Mehtonen-Strandberg") on suomalainen elokuvaleikkaaja, käsikirjoittaja ja näytelmäkirjailija. Hän toimi taideteollisen korkeakoulun elokuvaleikkauksen määräaikaisena professorina (1999).
Kosovon presidentti

Kosovon tasavallan presidentti on Kosovon valtionpäämies. Kosovon presidentin ulkopoliittisiin valtaoikeuksiin kuuluu muun muassa useimpien kansainvälisten sopimuksien hyväksyminen. Sisäpolitiikassa uudet lait vaativat presidentin hyväksynnän, joskin Kosovon parlamentti voi tietyissä tilanteissa kiertää tämän.
Kosovon presidenttiä ei valita suoralla kansanäänestyksellä, vaan Kosovon parlamentti valitsee uuden presidentin suljetulla lippuäänestyksellä. Äänestyksessä ehdolle voi asettua kuka tahansa vähintään 35-vuotias Kosovon kansalainen, joka saa taakseen vähintään 30 parlamenttiedustajan tuen.
Presidentin toimikausi kestää Kosovossa viisi vuotta ja sama henkilö saa toimia presidenttinä korkeintaan kahden kauden ajan. Jos presidentti on kesken virkakautensa estynyt suorittamasta virkaansa, niin virkaatekevänä presidenttinä toimii parlamentin puhemies.
Kansallisen pelastuksen hallitus

Kansallisen pelastuksen hallitus (, ), josta käytettiin myös nimeä Nedićin hallitus, oli toinen Serbian alueelle perustettu nukkehallitus toisessa maailmansodassa. Hallituksen pääministeri oli Milan Nedić.
Hallitus evakuoitiin Belgradista Kitzbüheliin lokakuussa 1944 ennen Saksan vetäytymistä Serbiasta.
Roger Miller

Roger Dean Miller (2. tammikuuta 1936 – 25. lokakuuta 1992) oli yhdysvaltalainen pop- ja kantrimuusikko sekä näyttelijä. Hänet muistetaan parhaiten honky-tonk vaikutteisista 1960-luvun puolivälin kantri- ja pop-listahiteistään "King of the Road", "Dang Me" ja "England Swings".
Miller kasvoi Oklahomassa ja suoritettuaan asepalveluksen hän otti ensiaskeleensa lauluntekijänä. Hänen sanoituksiaan olivat muiden muassa Jim Reevesin "Billy Bayou" ja Ray Pricen "Invitation to the Blues". Myöhemmin hän ryhtyi myös esiintyväksi artistiksi saavuttaen uransa lakipisteen 1960-luvun puolivälissä. Hän jatkoi esiintymistä aina 1990-luvulle asti. Hänen viimeinen TOP20-hittinsä oli Willie Nelsonin kanssa duetoitu "Old Friends" vuonna 1982.
Miller myös esitti ja teki useita lauluja vuonna 1973 ensi-iltansa saaneeseen Disney-animaatioon Robin Hood. Vuonna 1985 hän sävelsi ja sanoitti Broadway-musikaalin "Big River", jossa hän myös itse esiintyi.
Miller kuoli keuhkosyöpään lokakuussa 1992 ja kolme vuotta myöhemmin hänet valittiin Country Music Hall of Famen jäseneksi. Hänen musiikkiaan ovat sittemmin esittäneet ja levyttäneet useat muut kantrimuusikot. Alan Jacksonin versio kappaleesta "Tall, Tall Trees" ja Brooks &amp; Dunnin versio kappaleesta "Husbands and Wives" nousivat 1990-luvulla kantrilistojen kärkipaikoille. Vuonna 2004 hänen kotikaupunkiinsa, Oklahoman Erickiin avattiin The Roger Miller Museum. Museo lopetti kuitenkin toimintansa jo vuonna 2017.
César Villanueva

César Villanueva Arévalo (s. 5. elokuuta 1946) on perulainen poliitikko, joka on toiminut maansa pääministerinä kahteen otteeseen, lokakuusta 2013 helmikuuhun 2014 ja uudelleen huhtikuusta 2018 maaliskuuhun 2019.
Villanueva on opiskellut hallintotieteitä Federico Villareal -yliopistossa. Hän on toiminut monissa alue- ja paikallishallinnon tehtävissä. Hän oli San Martínin alueen maaherra 2007–2010 ja 2011–2014. Hän vähensi alueen huumerikollisuutta ja köyhyyttä, ja paransi lasten hyvinvointia.
Vuoden 2019 lopulla Villanueva pidätettiin suuren brasilialaisen rakennusliikkeen harjoittamaa lahjontaa tutkineen jutun yhteydessä.
James Clugnet

James Clugnet (s. 4. joulukuuta 1996) on brittiläinen maastohiihtäjä.
Clugnet sijoittui alle 23-vuotiaiden MM-kilpailuissa 2018 vapaan hiihtotavan sprintissä 13:nneksi. Ensimmäisissä aikuisten arvokilpailuissaan, Lahden MM-kilpailuissa 2017 hän oli parhaimmillaan 15 kilometrin perinteisen hiihtotavan kilpailussa 67:s. Seefeldin MM-kilpailuissa 2019 hän sijoittui vapaan hiihtotavan sprintissä 25:nneksi. Planican MM-kilpailuissa 2023 hän oli vapaan hiihtotavan parisprintissä kuudes.
Clugnet kilpaili maailmancupissa ensimmäisen kerran Rukalla marraskuussa 2017. Hän oli samalla kaudella Dresdenin vapaan hiihtotavan parisprintissä Andrew Youngin kanssa yhdeksäs. Ensimmäiset henkilölkohtaiset maailmancupin pisteensä hän saavutti oltuaan 28:s Davosin vapaan hiihtotavan sprintissä joulukuussa 2018. Saman kauden Tour de Skillä hän sijoittui 17:nneksi Toblachin vapaan hiihtotavan sprintissä. Kymmenen parhaan joukkoon hän sijoittui ensimmäisen kerran oltuaan yhdeksäs FIS Ski Touriin kuuluneessa Åren vapaan hiihtotavan sprintissä helmikuussa 2020. Parhaimmillaan hän on ollut kuudes Davosin vapaan hiihtotavan sprintissä joulukuussa 2022.
Yumiko Shige

Yumiko Shige (, 4. elokuuta 1965 Karatsu, Sagan prefektuuri – 9. joulukuuta 2018) oli japanilainen kilpapurjehtija ja olympiamitalisti.
Shige saavutti 470-veneluokassa parinsa Alicia Kinoshitan kanssa olympiahopeaa Atlantassa 1996. Hän kilpaili olympiatasolla myös Barcelonassa 1992 ja Sydneyssä 2000. Atlantan olympiamitali oli Japanin ensimmäinen purjehduksesta. Shige kuoli 53-vuotiaana 9. joulukuuta 2018.
Halmaheranmeri

Halmaheranmeri (, ) on Indonesian alueella sijaitsevaan Itä-Intian saaristoon kuuluva Tyynenmeren sivumeri. Halmaheranmeri sijaitsee päiväntasaajan seudulla Molukkien saariryhmän suurimman saaren Halmaheran itäpuolella ja Uuden-Guinean länsipuolella. Meren pinta-ala on noin 95 000 km2 ja Halmaheran altaan syvyys on 2 039 metriä.
Halmaheranmereä rajaa IHO:n merialuejaottelun mukaan etelässä Seraminmeri, lännessä Halmaheran saaren ohella Molukkienmeri ja idässä Tyynimeri.
Otaniemen lukio

Otaniemen lukio on Espoon Otaniemessä syksyllä 2019 toimintansa aloittanut runsaan tuhannen oppilaan lukio. Se toimii Aalto-yliopiston kampusalueella entisen Tiedon pääkonttorin rakennuksessa. Lukion muodostivat kaksi espoolaista lukiota, Pohjois-Tapiolan lukio ja Olarin lukio. Otaniemen lukio tarjoaa lukio-opintoja kolmella sisällöltään eroavalla opintolinjalla: yleislinja, matematiikka- ja luonnontiedelinja sekä teatterin ja median linja.
Otaniemen lukion muodostaneissa lukioissa opiskeli vuonna 2018 yhteensä 825 opiskelijaa. Tämän jälkeen opiskelijamäärä on ollut kasvussa, sillä esimerkiksi syksyksi 2019 lukioon otettiin 340 uutta opiskelijaa. Vuoden 2020 yhteishaussa ilmoitettu opiskelijamäärä oli jo 1 018.
Vuonna 2024 Otaniemen lukion yleislinjalle vaadittiin 9,42:n keskiarvo, mikä oli Suomen kolmanneksi korkein. Keväällä 2024 valmistuneiden Otaniemen lukion ylioppilaiden ylioppilastodistusten keskiarvo oli valtakunnallisesti toiseksi korkein Ressun lukion jälkeen.
Matematiikka- ja luonnontiedelinja (MaLu).
Otaniemen lukion matematiikka- ja luonnontiedelinjalla (MaLu) on opetus- ja kulttuuriministeriön myöntämä matematiikan ja luonnontieteiden erityinen koulutustehtävä. Lukiolle on myös myönnetty valtakunnallinen kehittämistehtävä, jonka tarkoituksena on kehittää ja levittää luonnontieteisiin liittyvän pedagogiikkaa, toimintakulttuuria ja oppimisympäristöjä. Linjalle valitut opiskelijat opiskelevat vähintään 30 kurssia matemaattis-luonnontieteellisiä aineista. Vuonna 2020 MaLu-linjalla aloitti 72 uutta opiskelijaa.
Perinteitä.
Entisen Olarin lukion matemaattis-luonnontieteellinen linja siirtyi yhdistymisen myötä uuteen Otaniemen lukioon. Tuttavallisemmin MaLu-linjan opiskelijoita kutsutaan datoiksi.
Datanurkka.
Entisessä Olarin lukiossa alun perin sijainnut datanurkka toteutettiin uudelleen Otaniemen lukion toiseen kerrokseen. Datanurkka on MaLu-linjalaisten suosima tila väli- ja hyppytuntien viettoon. Datanurkassa on oppilaiden itsekustantamat jääkaappi ja mikroaaltouuni.
Databileet.
Tapahtuma, johon kutsutaan kaikki MaLu-linjalla opiskelevat ja opiskelleet alumnit. Tapahtumassa on perinteisesti tarjoiltu illallinen ja seurattu toisen vuosikurssin suunnittelemaa ohjelmaa. Ensimmäisen vuosikurssin opiskelijat auttavat järjestelyissä ja kolmannen vuosikurssin opiskelijat tuottavat lyhytelokuvan, jota nimitetään dataleffaksi. Vuoden 2020 databileet järjestettiin poikkeuksellisesti suoratoistona covid-19-pandemian takia.
Dataleffa.
Alun perin Olarin lukion MaLu-linjalla syntynyt perinne, jossa kolmannen vuoden MaLu opiskelijat, eli tuttavallisemmin dabit, tekevät vuosittaisiin databileisiin videotuotoksen. Videot ovat kestäneet noin kymmenestä minuutista tuntiin.
Teatterin ja median linja.
Lukiossa on teatterin ja median opetukseen erikoistunut linja (TeMe), jolle valitaan vuosittain 25 opiskelijaa erillisten hakukriteereiden perusteella. Linjan toimintaan kuuluu teatteriproduktioita sekä valtakunnalliset teatteri- ja mediadiplomit.
Juri Jakovlev

Juri Jakovlev (ven. Ю́рий Васи́льевич Я́ковлев, 25. huhtikuuta 1928 – 30. marraskuuta 2013) oli neuvostoliittolainen ja venäläinen näyttelijä. Hän sai Neuvostoliiton valtionpalkinnon vuonna 1979. Hän oli yksi tunnetuimmista näyttelijöistä Neuvostoliitossa. 
Elämäkerta.
Jakovlev syntyi 25. huhtikuuta vuonna 1928 Moskovassa juristin perheeseen. Toisen maailmansodan alkaessa hän pakeni perheensä kanssa Ufaan. Siellä hän jo 13-vuotiaana työskenteli sairaalassa äidinsä kanssa. Vuonna 1943 Jakovlevin perhe palasi Moskovaan. Siellä Juri kävi iltakoulua ja työskenteli apumekaanikkona autokorjaamossa. 
Jakovlev valmistui teatterikorkeakoulusta 1952 ja pääsi töihin Moskovan akateemiseen teatteriin. Hän sai ensimmäisen roolinsa albanialaisessa elokuvassa nimeltään "Kultainen haarniska" (ven. "Великий воин Албании Скандербег") vuonna 1953. Jakovlevin ensimmäinen päärooli, joka teki hänestä kuuluisan, oli Ruhtinas Mishkin "Idiot"-nimisessä elokuvassa. 
Juri Jakovlev kuoli sydäninfarktiin sairaalassa vuonna 2013 ollessaan 85-vuotias.
Shaquille Harrison

Shaquille Harrison (s. 6. lokakuuta 1993 Kansas City, Missouri) on yhdysvaltalainen koripalloilija, pelipaikaltaan pelintekijä.
Pelaajaura.
Harrison pelasi yliopistokoripalloa Tulsan yliopistossa vuosina 2012–2016.
Harrisonia ei varattu NBA:n . Lokakuussa hän siirtyi NBA:n kehityssarjassa pelanneen Northern Arizona Sunsin kokoonpanoon. Kevään 2018 hän pelasi NBA:ssa Phoenix Sunsissa, joka luopui hänestä lokakuussa 2018. Noin viikkoa myöhemmin hän teki sopimuksen Chicago Bullsin kanssa. Joulukuussa Celticsiä vastaan kärsityssä historiallisen suuressa tappio-ottelussa Harrison heitti NBA-uransa uuden piste-ennätyksen, 20 pistettä. Kauden kevätpuoliskosta lähtien hän tuli tunnetuksi laadukkaana puolustuspelaajana. Marraskuussa 2020 Bulls ei jatkanut Harrisonin sopimusta, jolloin tästä tuli vapaa pelaaja.
Dzmitryi Varabei

Dzmitryi Varabei (, ; s. 10. heinäkuuta 1994 Slonim) on valkovenäläinen karateka. Hän saavutti hopeaa EM-kilpailussa 2018 ja 2019.
Kilpaura.
Varabei otteli muun muassa vuoden 2014 EM-kisoissa keskisarjassa ennen siirtymistään raskaaseen sarjaan. Hän saavutti samana vuonna pronssia Moldovan cupissa.
Joulukuussa 2015 Varabei oli mukana Puolan Euroopan Openissa. Hän eteni jatkoon ensimmäiseltä kierrokselta, kun Zaur Mamedov ei ilmestynyt paikalle. Toisella kierroksella hän hävisi tuomariäänin Patryk Sypieńille.
Toukokuussa 2016 Varabei oli mukana Bulgarian EM-kilpailuissa. Hän pääsi suoraan toiselle kierrokselle, jossa tuli vastaan Magomed Mitsaev.
Varabei onnistui voittamaan Moldova Cupin 2017 ja oli toukokuussa mukana Ranskan EM-kilpailuissa. Hän voitti avauskierroksella Bela Kaszalan ja sen jälkeen puolivälierissä hävisi Patryk Sypieńille. Varabei sijoittui turnauksessa kahdeksanneksi.
EM-hopeaa (2018–2019).
Seuraavana vuonna hän saavutti ensimmäisen merkittävän tuloksen EM-kisoissa 2018, jossa Varabei hävisi loppuottelussa Alejandro Navarrolle.
Huhtikuussa 2019 Varabei saavutti Saksan mestaruuden voitettuaan loppuottelussa Sébastien Fochonin. Lokakuussa hän otteli BFC 48 -tapahtumassa, jossa käytiin vapaaottelu ja K–1 otteluita. Varabei kohtasi Ivan Yaroslavtsevin, jossa kaksikon välinen ottelu käytiin vapaaottelukehässä. Varabei voitti 2-eräisen ottelun tuomariäänin. Myöhemmin joulukuussa EM-turnaus käytiin hänen kotimaassaan Valko-Venäjällä, jolloin Varabei eteni toistamiseen loppuotteluun, mutta hävisi mestaruuden tällä kertaa Patryk Sypieńille. Varabei palkittiin turnauksessa parhaasta taisteluhengestä.
Kolmen vuoden tauon jälkeen Varabei palasi takaisin kilpailemaan ja voitti huhtikuussa 2022 Valko-Venäjän raskaansarjan mestaruuden.
Vancouverin satama

Vancouverin satama (; UN/LOCODE: CA VAN) on Kanadan Vancouverin metropolialueen suursatama. Satama on rahtimäärältään Kanadan suurin satama ja myös yksi Pohjois-Amerikan vilkkaimmista. Rahdin kokonaismäärällä mitattuna se oli Amerikan satamaviranomaisten yhdistyksen (AAPA) tilaston mukaan vuonna 2016 Pohjois-Amerikan kolmanneksi suurin satama (2016: 135,5 milj. t; 2017 yht. 142,1 milj. t). Samalla mantereella sitä suurempia olivat AAPA:n tilaston mukaan Etelä-Louisianan ja Houstonin satamat. 
Myös konttimäärällä mitattuna (2016) se oli Pohjois-Amerikan vilkkaimpia satamia. Sitä suurempia konttisatamia olivat tuolloin Tyynenmeren puolella Los Angelesin, Long Beachin sekä Seattlen ja Tacoman (Northwest Seaport Alliance)
 satamat. Vuonna 2017 Vancouverin kautta kulki 3,252 miljoonaa (TEU) konttia.
Vancouverin satamaan kuuluu yhteensä 27 suurta meriterminaalia, jotka toimivat viidellä eri liiketoiminta-alueella: ajoneuvokuljetukset (noin 400 000 ajoneuvoa vuodessa), irtobulkki (metsäteollisuuden tuotteet, teräs, koneet), kuiva- ja nestebulkki, konttiliikenne ja risteilyalukset.
Matkustajaliikenteessä Vancouverin metropolialueen satama oli Kanadan suurin risteilysatama (2017 noin 823 000 matkustajaa). Pohjois-Amerikassa sitä vilkkaampia risteilyliikenteen satamia oli Yhdysvalloissa useita (vilkkaimpina Miami, Port Canaveral, Port Everglades, Galveston, New York/New Jersey, St. Thomas/St. John, New Orleans, jne) ja Meksikossakin kaksi (Cozumel ja Majahual).
Satamaa ylläpitää vuonna 2007 perustettu Kanadan valtion omistama ja maan liikenneministeriön alainen Vancouver Fraser Port Authority.
Karl Sjöblom

Karl Gustav Sjöblom (26. kesäkuuta 1861 Fiskari – 15. tammikuuta 1939 Helsinki) oli kanttoriurkuri, kapellimestari, kuoronjohtaja ja musiikkipedagogi.
Karl Sjöblomin vanhemmat olivat konemestari Gustav Adolf Sjöblom ja Amanda Matilda Tegelsten ja puoliso vuodesta 1901 Sofia Wilhelmina Winblad. Sjöblom kävi reaalikoulun ja opiskeli Polyteknillisessä opistossa, mutta vaihtoi sitten musiikkiuralle. Musiikkia hän opiskeli Helsingin musiikkiopistossa 1882–1886 ja 1893–1894 sekä Leipzigin konservatoriossa 1906–1907. Hän oli Helsingin Vanhan kirkon urkuri vuodesta 1891 aina kuolemaansa saakka eli lähes 50 vuotta ja väliaikaisesti myös Helsingin tuomiokirkon urkuri. Director cantus -arvonimen vuonna 1920 saanut Sjöblom toimi myös useiden kirkkokuorojen johtajana, laulun, musiikin ja urkujen soiton opettajana sekä Suomalaisen teatterin, Suomalaisen oopperan ja Uudenmaan tarkka-ampujapataljoonan kapellimestarina. Hän sävelsi Johann Matthäus Meyfartin sanoittaman ja Toivo Muroman ja Joel Rundtin kääntämän neliäänisen, seitsenosaisen motetin "Jerusalem, sä uus ja ylhäinen" (ruots. "Jerusalem, du Herrens nya stad") sekakuorolle.
Matti J. Kuronen

Matti Juhani Kuronen (s. 20. elokuuta 1940 Lappeenranta) on suomalainen Lappeenrannassa asuva eläkkeellä oleva rovasti, perheneuvoja ja kirjailija. 
Kuronen valmistui teologian kandidaatiksi Helsingin yliopistosta 1964, jolloin hänet myös vihittiin papiksi. Hän on toiminut vankilapappina Konnunsuon vankilassa vuosina 1964–1969, seksuaaliterapeuttina, mielenterveysseuran puheenjohtajana, parisuhdeneuvojana ja perheasiain neuvottelukeskuksen johtajana. Kuronen on pitänyt pitkään aamuhartauksia Yle Radio 1:ssä. Perhettään kohdanneiden vakavien sairauksien jälkeen hän perusti Lappeenrantaan "Tuonen tupa -"nimisen kahvilan jossa keskustellaan kuolemasta. 
Kuronen mainitsee harrastuksikseen olevien olojen rakentavan arvostelun, jazzmusiikin ja pyöräilyn. Hän on sotilasarvoltaan reservin kersantti. Kuronen oli sitoutumattomana presidentin valitsijamiehenä vuoden 1982 presidentinvaalissa. Lisäksi hän on ollut Lappeenrannan kaupunginvaltuuston ja -hallituksen jäsen.
Albin Skog

Albin Isidor Skog (27. marraskuuta 1869 Tammisaari – 20. marraskuuta 1944 Helsinki) oli insinööri, joka toimi kaupungininsinöörinä, useiden Suomen varhaisten vesi- ja jätevesiratkaisujen suunnittelijana ja rakentamistöiden johtajana sekä Helsingin vesilaitoksen johtajana yli 30 vuotta.
Albin Skogin vanhemmat olivat kauppias Henrik Skog ja Carolina Elisabeth Styfver ja puoliso vuodesta 1902 Ester Viola Heinricus. Skog valmistui insinööriksi Polyteknillisestä opistosta 1890 ja teki useita tutkimusmatkoja Pohjoismaihin ja Keski-Eurooppaan. Ehdotuksen Hangon uudeksi asemakaavaksi Skog teki 1891. Hän oli Turun jätevesiverkoston rakentamisesta vastannut johtaja 1894–1897 ja Turun kaupungininsinööri vuodesta 1897. Viipurin kaupungininsinöörinä Skog toimi vuodesta 1899. Helsingin vesilaitoksen johtajaksi hän tuli 1904, mistä tehtävästä hän jäi eläkkeelle vuonna 1938. Vesijohto- ja jätevesiverkostoja Skog suunnitteli ja johti niiden rakentamistöitä myös useissa muissa kaupungeissa.
Eastern Highlands (Papua-Uusi-Guinea)

Eastern Highlands on yksi Papua-Uuden-Guinean maakunnista. Sen pääkaupunki on Goroka. Maakunnan pinta-ala on 11 157 km2. Vuoden 2011 väestönlaskennan mukaan väkiluku on 579 825.
Maakunta on Papua-Uuden-Guinean kahvinviljelyn keskus. Myös matkailu on merkittävä elinkeino. Pääkaupunki Gorokassa järjestetään vuosittain näyttävät itsenäisyyspäivän juhlat, joihin osallistuu kymmeniätuhansia perinneasuin ja kasvomaalauksin taistelijoiksi pukeutuneita tanssijoita.
Southern Highlands (Papua-Uusi-Guinea)

Southern Highlands on yksi Papua-Uuden-Guinean maakunnista. Sen pääkaupunki on Mendi. Maakunnan pinta-ala on 15 089 km2. Vuoden 2011 väestönlaskennan mukaan väkiluku on 510 245.
Southern Highlandsin alueella on reheviä laaksoja korkeiden kalkkikivivuorien välissä. Korkein huippu on Mount Giluwe (4 368 m). Maakunta on Papua-Uuden-Guinean viimeisiä alueita, joilla perinteinen elämäntapa on voimissaan.
Western Highlands (Papua-Uusi-Guinea)

Western Highlands on yksi Papua-Uuden-Guinean maakunnista. Sen pääkaupunki on Mount Hagen. Maakunnan pinta-ala on 4 299 km2. Vuoden 2011 väestönlaskennan mukaan väkiluku on 362 850.
Western Highlandsin pääkaupunki Mount Hagen on vilkas kauppapaikka, jossa myydään alueella tuotettua kahvia ja teetä. Niiden tuoma vauraus on nopeasti muuttamassa näitä Papua-Uuden-Guinean viimeisiä alueita, joilla perinteinen elämäntapa on ollut vielä voimissaan.
Milne Bay (maakunta)

Milne Bay on yksi Papua-Uuden-Guinean maakunnista. Sen pääkaupunki on Alotau. Maakunnan pinta-ala on 14 345 km2. Vuoden 2011 väestönlaskennan mukaan väkiluku on 276 512.
Milne Bay sijaitsee Papua-Uuden-Guinean itäkärjessä Milnenlahden rannalla. Se koostuu 160 nimetystä saaresta ja 500 luodosta ja atollista, jotka ovat hajallaan 250 000 km2:n merialueella.
Toisessa maailmansodassa Milnenlahden taistelu käytiin Milne Bayn rannoilla.
Zürichin liikennelaitos

Zürichin liikennelaitos () on Sveitsin Zürichissä toimiva julkisen liikenteen yritys. Se harjoittaa raitiovaunu-, johdinauto- ja junaliikennettä Zürichin kaupungin ja lähikuntien alueella.
Historiaa.
Zürichin julkinen liikenne alkoi 1890-luvulla. Kaupunki perusti vuonna 1896 oman raitiovaunuyrityksen (Städtische Strassenbahn Zürich, StStZ). Toiminta laajeni sittemmin johdinauto- ja linja-autoliikenteeseen. Yritys on toiminut vuodesta 1950 nimellä Verkehrsbetriebe Zürich.
Yritys.
VBZ:n liikevaihto oli vuonna 2017 runsaat 600 miljoonaa frangia, ja yrityksen palveluksessa oli noin 2 500 henkilöä. 
Liikenne.
Liikennelaitos hoitaa raitioliikennettä 17 reitillä. Trolleybussiliikennettä on viidellä reitillä. Perinteistä linja-autoliikennettä VBZ:llä on 55 reitillä. Lisäksi yritys liikennöi kolmen yksityisen yrityksen liikenteen (Polybahn, Dolderbahn, Forchbahn). VBZ:n kulkuneuvoilla tehtiin vuonna 2017 runsaat 320 miljoonaa matkaa.
Mick Mulvaney

John Michael "Mick" Mulvaney [mʌlˈveɪni] (s. 21. heinäkuuta 1967) on yhdysvaltalainen republikaanipuolueen poliitikko. Hän toimi Valkoisen talon kansliapäällikkönä vuosina 2019–2020 sekä hallinto- ja budjettipäällikkönä () vuosina 2017–2020. Vuosina 2011–2017 hän oli Yhdysvaltain edustajainhuoneen jäsen.
Mulvaney on suorittanut oikeustieteen tutkinnon Pohjois-Carolinan yliopistossa, Chapel Hillissä vuonna 1992. Hänellä oli oma yritys 1997–2000, minkä jälkeen hän työskenteli perheensä kiinteistöyrityksessä. Hän aloitti poliittisen uransa osavaltiovaaleissa vuonna 2006. Vuoden 2010 vaaleissa hänet valittiin Teekutsuliikkeen tuella liittovaltion kongressiin Etelä-Carolinan osavaltiosta.
Mulvaneya pidetään kovan linjan konservatiivina. Joulukuussa 2018 ilmoitettiin, että hänestä tulee vuoden 2019 alusta John F. Kellyn seuraaja Valkoisen talon kansliapäällikkönä. Hän oli nimityshetkellä kaksi vuotta kestäneen Trumpin presidenttikauden aikana kolmas kansliapäällikkö.
Troungoumbé

Troungoumbé (myös "Trougoumbé") on kaupunkikunta ja sen keskustaajama Kayesin alueen Nioron piirissä Malissa. Se sijaitsee 45 kilometriä Niorosta itään. Kunnassa on 12 500 ja taajamassa 9 300 asukasta (vuonna 2009).
Troungoumbén kunta rajoittuu pohjoisessa Nioron piirin Diarran, idässä Baniéré Koré sekä etelässä ja lännessä Diabiguén kuntiin. Maisemaa leimaavat hiekan peittämät ylängöt. Seutu kuuluu Sahelin vyöhykkeeseen. Pysyviä vesistöjä ei ole. Kasvillisuus on pensassavannia.
Kuntaan kuuluu neljä taajamaa. Asukkaat ovat etupäässä soninkeja, maureja ja fulbeja.
Paikallisia elinkeinoja ovat maanviljely ja karjanhoito. Tärkeimmät viljelykasvit ovat durra, maapähkinä, lehmänpapu, hirssi ja vihannekset. Tuotantoeläimiä ovat naudat, lampaat, vuohet, aasit ja hevoset. Troungoumbéssa pidetään viikoittaiset markkinat.
Youri

Youri on kaupunkikunta ja sen ainoa taajama Kayesin alueen Nioron piirissä Malissa. Se sijaitsee 30 kilometriä Niorosta lounaaseen. Kunnassa on 7 100 asukasta (vuonna 2009).
Yourin kunnan pinta-alaksi ilmoitetaan noin 600 neliökilometriä. Sitä ympäröi joka suunnalta Nioron piirin Gavinanén kunta. Seutu kuuluu Sahelin vyöhykkeeseen.
Asukkaat ovat etupäässä soninkeja ja fulbeja. Puhutuin kieli on soninke ja vallitseva uskonto islam.
Yourin kautta kulkee Nioron ja Kayesin välinen maantie. Paikallisia elinkeinoja ovat maanviljely, karjanhoito, käsityöammatit ja kaupankäynti. Tärkeimmät viljelykasvit ovat maapähkinä, durra, hirssi, lehmänpapu ja maapapu. Tuotantoeläimiä ovat naudat, lampaat, vuohet, aasit ja hevoset. Yourissa pidetään viikoittaiset markkinat.
Turun Palloseuran SM-liigakausi 2018–2019

Turun Palloseuran SM-liigakausi 2018–2019 oli TPS:n järjestyksessään 72. pääsarjakausi. Kausi alkoi TPS:n osalta 14. syyskuuta 2018 kotiottelulla HPK:ta vastaan ja päättyi 14. maaliskuuta 2019 kotiottelulla SaiPaa vastaan. Joukkueen päävalmentajana jatkoi Kalle Kaskinen.
Runkosarja.
Joukkueen paras pistemies runkosarjassa oli Oula Palve, joka sijoittui pistepörssissä sijalle seitsemän.
Pudotuspelit.
Pudotuspeleissä TPS kohtasi HPK:n, jolle hävisi puolivälieräsarjan 1–4. Joukkueen paras pistemies oli Kaapo Kakko, joka teki sarjan viidessä ottelussa neljä maalia ja yhden syöttöpisteen.
"Lopulliset tilastot".
New Glenn

New Glenn on yhdysvaltalaisen avaruusyhtiön Blue Originin kehittämä raskas kantoraketti. Ensimmäinen vaihe on tarkoitus olla uudelleenkäytettävä.
Ensimmäinen lento, NG‑1, tapahtui 16. tammikuuta 2025.
Merisukaheinä

Merisukaheinä ("Polypogon maritimus") on sukaheinien ("Polypogon") sukuun kuuluva heinäkasvilaji. Aiemmin se on sijoitettu sutiheinien ("Chaetopogon") sukuun nimellä "Chaetopogon creticus".
Merisukaheinä on yksivuotinen, mättäinä kasvava heinälaji. Sen varret ovat kasvutavaltaan pystyjä ja voivat kasvaa 35 cm korkeiksi. Lehtilavat ovat muodoltaan tasasoukkia, 5–10 cm pitkiä ja 0,1–0,5 cm leveitä. Kielekkeet ovat 1–6 mm pitkiä. Merisukaheinän kukinto on tiivis, tähkää muistuttava röyhy, joka on 5–7 cm pitkä ja usein purppuravivahteinen. Tähkylät ovat 2–3 mm pitkiä ja väriltään kellanvihreitä. Tähkylöiden kaleet ovat ripsilaitaisia. Ulkohelpeet ovat 1,0–1,2 mm pitkiä ja vihneettömiä. Sisähelpeet ovat ulkohelpeidenkokoisia. Merisukaheinä kukkii kesä–elokuussa. Merisukaheinän hedelmä on 0,7–0,9 mm pitkä jyvä.
Merisukaheinä kasvaa vuorten rinteiden kosteilla ruohostomailla sekä marskiniityillä. Merisukaheinä kasvaa alkuperäisenä Euraasiassa sekä Afrikan pohjoisosissa. Lajia tavataan Välimeren rannikoilta aina Keski-Aasiaan, Mongoliaan ja Kiinaan asti. Lisäksi lajia on myös viety Pohjois-Amerikkaan, jossa sitä kasvaa ainakin Kalifornian ja Floridan seuduilla.
Brooklyn–Battery-tunneli

Brooklyn–Battery-tunneli, virallisesti Hugh L. Careyn tunneli, on tietunneli New Yorkin kaupungissa, Yhdysvalloissa. Suunnitelmia tunnelin rakentamiseksi tehtiin jo 1920-luvulla mutta ne eivät edenneet kuin vasta 1936, jolloin New York City Tunnel Authority perustettiin. Sen jälkeen kun yritykset saada liittovaltiolta rahoitusta tunnelihankkeelle jäivät tuloksettomiksi, New Yorkin kaupunki ehdotti siltavaihtoehtoa. Sitä vastustettiin asevoimien taholta koska sen arvioitiin vaikeuttavan alusten pääsyä Brooklynin laivastotelakalle. Kaupunki ryhtyi selvittämään tunnelivaihtoehtoa uudelleen. Rakennustyöt aloitettiin lokakuun 28. päivä 1940, mutta ne viivästyivät käynnissä olleen toisen maailmansodan aiheuttaman materiaalipulan vuoksi. Tunneli saatiin valmiiksi ja avatuksi 25. toukokuuta 1950.
Kaksiputkisen tunnelin pituus on 2 779 metriä ollen Pohjois-Amerikan pisin yhtämittainen vedenalainen tietunneli. Tunneli on osa liittovaltion Interstate Highway System -verkostoa, sen kautta kulkeva tie on numeroitu Interstate 478:ksi. Vuoteen 1971 tunnelin osuus oli osa New Yorkin osavaltion tietä numero 27A. Tunneli sai nykyisen nimensä vuonna 2012 jolloin se nimettiin New Yorkin aiemman kuvernöörin Hugh Careyn mukaan.
Ludovic (vuoden 2008 televisiosarja)

Ludovic (engl. "Four Seasons in Life of Ludovic") on vuonna 2008 animaatiosarja. Ludovic on pieni nallekarhu, joka asuu isän ja äidin kanssa kauniissa talossa. Ludovic leikkii mielellään ystäviensä Lilan ja Kallen kanssa, mutta hänen rakkain ja uskollisin kumppaninsa on Vaakku-ankka. Kun Ludovicin mielikuvitus lähtee lentoon, muuttuvat esineetkin eläviksi. Kaikenlaista kummaa saattaa tapahtua, kunhan aikuiset vain eivät huomaa.
Jaksot.
1. Käki kukkuu 
2. Mennään sirkukseen 
3. Ankka ja myrskyinen yö 
4. Lumikarhu 
5. Yökylässä 
6. Pärinää 
7. Äidin syntymäpäivä 
8. Lelut kateissa 
9. Kuraa, kuraa 
10. Yskä ja aivastus 
11. Ankka pulassa 
12. Hirviöjahti 
13. Mitä laatikossa on? 
14. Matkijakarhu 
15. Tuiki, tuiki tähtönen 
16. Nirso syömäri 
17. Uniaikaan 
18. Palomiehiä 
19. Possun paluu 
20. Kumiankka kateissa 
21. Herkkuruokaa 
22. Muuttopuuhia 
23. Oikea aarre 
24. Voitonriemua 
25. Karhukorjaajat 
26. Yritä uudestaan 
Ääninäyttelijät.
Suomenkieliset äänet 
Käännös: Kirsi Ohrankämmen 
Tuotanto: Uptempo Oy
Curium(III)oksidi

Curium(III)oksidi tai curiumseskvioksidi Cm2O3 on aktinoidi curiumin epäorgaaninen yhdiste hapen kanssa. Se on yksi yleisimmistä curiumin yhdisteistä. Curium(III)oksidia voidaan valmistaa pelkistämällä curiumdioksidia CmO2 vedyllä 700–1 055 °C lämpötilassa, tai hajottamalla sitä 600 °C lämpötilassa ja alhaisessa paineessa. Yhdiste ei liukene veteen, mutta liukenee helposti epäorgaanisiin happoihin.
Curium(III)oksidi esiintyy kiderakenteeltaan kolmessa muodossa:
Matalissa lämpötiloissa vallitseva kuutiollinen muoto on rakenteeltaan samankaltainen kuin mangaanin oksidilla Mn2O3. Se muuttuu vähitellen sen oman radioaktiivisuuden vaikutuksesta heksagonaaliseksi α-Cm2O3:ksi huoneenlämpötilassa. Kuutiollinen muoto muuttuu monokliiniseksi kuumennettaessa 800 °C. Myös heksagonaalisesta muodosta tapahtuu siirtymä monokliiniseen 500 °C lämpötilassa. Monokliininen 244Cm2O3 on huomattavan pysyvää; edes sen voimakas radioaktiivisuus ei vaikuta juurikaan kiderakenteeseen.
VX (videojärjestelmä)

VX on Matsushitan kehittämä videonauhurijärjestelmä. Sitä markkinoitiin ensisijaisesti kotitalouksille. VX esiteltiin vuonna 1975 ja poistettiin markkinoilta vähäisen kysynnän takia jo 1977. 
VX käyttää analogista, kasettiin pakattua puolen tuuman levyistä magneettinauhaa, kuten VHS- ja Betamax-järjestelmät. Myös VX-järjestelmässä nauhaa lukee pyörivä helical scan -kuvarumpu, joka mahdollistaa matalan nauhannopeuden. VX poikkeaa muista 1970-luvun kotivideojärjestelmistä ennen kaikkea kasettinsa rakenteen suhteen: VX-kasetissa nauhakelat ovat päällekkäin ja kasetissa on vastakappale kuvarumpua varten. Nauha on aina latausvalmiina, joten järjestelmän ei tarvitse vetää nauhaa kasetin ulkopuolelle latauksen yhteydessä. Kuvarumpu asettuu automaattisesti kasetin sisään. Siten VX-kasetti on huomattavasti muiden järjestelmien kasetteja kookkaampi: mainittu vastakappale sijaitsee nauhakelojen vieressä, jolloin kasetin pidemmän sivun mitta nousee runsaasti yli 20 senttimetrin. Lisäksi VX-kasetti ladataan lyhyempi sivu eteenpäin, kun muissa järjestelmissä ladataan pidempi sivu eteen, paitsi Sanyon V-Cord-järjestelmässä.
VX-kasetin mitat ovat 213×146×44 millimetriä ja paino 550 grammaa. Kuvarummun halkaisija on 48 millimetriä ja nauhannopeus 5,2133 cm/s. Suhteellinen nauhannopeus on 9,091 m/s.
VHS-kasetit mitat ovat 187×102×25 millimetriä, joten VX-kasetti on kooltaan lähes kolme kertaa VHS-kasettia suurempi.
Laitetuki.
VX-järjestelmän nauhureita myytiin Yhdysvalloissa Quasar-merkkisinä, malleja oli vain yksi: VR-1000. Japanissa malleja oli kaksi: VX-100 ja VX-2000. Quasar-nauhuri perustuu VX-2000-malliin.
Gogui

Gogui on maalaiskunta ja sen keskuskylä Kayesin alueen Nioron piirissä Malissa. Se sijaitsee lähellä Mauritanian rajaa 67 kilometriä Niorosta koilliseen. Kunnassa on 12 900 ja kylässä 2 800 asukasta (vuonna 2009).
Goguin kunnan pinta-ala on 1 460 neliökilometriä. Se rajoittuu etelässä Nioron piirin Diarran ja lounaassa Yérérén kuntiin, idässä Naran piiriin ja pohjoisessa Mauritaniaan. Maisemaa leimaavat Hodhin punaiset hiekkadyynit. Seutu kuuluu Sahelin vyöhykkeeseen. Pysyviä vesistöjä ei ole. Vähäinen kasvillisuus koostuu pensaista ja piikkikasveista.
Kuntaan kuuluu kahdeksan kylää. Asukkaista 90 % on soninkeja, 9 % fulbeja ja 1 % maureja. Islamin lisäksi harjoitetaan perinteistä uskontoa.
Goguin kautta kulkee Nionon ja Mauritanian Aïoun El Atroussin välinen päällystetty maantie. Seudun pääelinkeinot ovat maanviljely ja karjanhoito. Tärkeimmät viljelykasvit ovat hirssi, durra, maapähkinä ja lehmänpapu. Tuotantoeläimiä ovat naudat, lampaat, vuohet, hevoset ja aasit. Lisäksi harjoitetaan käsityöammatteja ja kaupankäyntiä.